
Ανακοίνωση του ΔΣ της ΑΣΓΜΕ

Για την εξωφρενική επίθεση της Αστυνομίας 

στη συγκέντρωση διαμαρτυρίας γονέων και εκπαιδευτικών 

που διαδήλωναν μαζί με τα παιδιά τους, μαθητές δημοτικού, 

στην ΔΙΠΕ Α’ Αθήνας
23/10/2025

Καταγγέλλουμε την απαράδεκτη, την εξωφρενική επίθεση δυνάμεων ΟΠΚΕ και ΜΑΤ σε συγκέντρωση γονέων μαζί με τα παιδιά τους, μαθητές δημοτικών που μαζί με τους δασκάλους τους διαμαρτύρονταν ενάντια στις συγχωνεύσεις τμημάτων και τα κενά σε εκπαιδευτικούς, ενώ τελειώνει και ο δεύτερος μήνας σχολικής χρονιάς. 

Η σημερινή στάση της αστυνομίας ήταν πέρα από κάθε λογική, καθώς οι δυνάμεις καταστολής που είχαν αποκλείσει το κτίριο της Διεύθυνσης Εκπαίδευσης Α’ Αθήνας, δεν δίστασαν να εκτοξεύσουν, τρεις φορές διαδοχικά, βομβίδες κρότου – λάμψης, να ψεκάσουν με χημικά απευθείας στα πρόσωπα παιδιών δημοτικού (!) που βρίσκονταν μπροστά στα γραφεία της ΔΙΠΕ με τα χειροποίητα χαρτοπανό τους και τις ζωγραφιές τους. Μέσα στα γραφεία της ΔΙΠΕ Α΄Αθήνας βρίσκονταν ακόμα εγκλωβισμένοι γονείς με τα παιδιά τους, παιδιά που μετά από μήνες αναμονής κατάφεραν να κλείσουν ραντεβού με το ΚΕΔΑΣΥ και εκπαιδευτικοί που μπόρεσαν να εισέλθουν στο χώρο και κατήγγειλαν επίσης ασφυξία από τα χημικά, όπως και οι εργαζόμενοι στην υπηρεσία.

Αντιμετωπίστηκαν δηλαδή παιδιά δημοτικού ως «δυνάμει εγκληματίες» από τις Ομάδες Πρόληψης και Καταστολής Εγκλημάτων & τα ΜΑΤ, γιατί ζητούσαν μαζί με τους γονείς και τους δασκάλους τους το αυτονόητο: Να μην χάσουν το δάσκαλο ή τη δασκάλα τους, να μην δυσκολέψει κι άλλο η δύσκολη καθημερινότητά τους στοιβαγμένα σαν σαρδέλες σε τμήματα 25άρια μαζί με συμμαθητές τους που έχουν ανάγκη εξατομικευμένης παράλληλης στήριξης, μέσα σε ένα σχολείο που άνοιξε φέτος με τους χειρότερους όρους των τελευταίων χρόνων.

Γιατί μέχρι τώρα, αυτό που βιώνουν μαθητές, εκπαιδευτικοί και γονείς είναι:

Σχολεία με εκπαιδευτικά κενά ακόμα και σήμερα, τέλος Οκτώβρη, με τα Ολοήμερα να υπολειτουργούν φέρνοντας τους γονείς σε απόγνωση, όχι μόνο γιατί χάνουν το μεροκάματο ή υποχρεώνονται να αφήνουν μόνα τους κάτω από το βάρος της απειλής της απόλυσης, αλλά γιατί επωμίζονται και το βάρος της μελέτης των παιδιών, που προβλέπεται να γίνεται στο Ολοήμερο. 

Οικογένειες που πρέπει να διαλέξουν αν το παιδί τους θα έχει παράλληλη στήριξη ή σχολικό νοσηλευτή, όταν έχει πιστοποιημένη διάγνωση ότι χρειάζεται και τα δύο για να μπορεί να παρακολουθεί το μάθημα ισότιμα με τους συμμαθητές τους και ταυτόχρονα να μην κινδυνεύει.

Σχολεία που με τις νέες συγχωνεύσεις τμημάτων θα χάσουν όχι μόνο ένα δάσκαλο τάξης του πρωινού προγράμματος, αλλά θα δημιουργηθεί πρόβλημα συνολικά στη λειτουργία του σχολείου, αφού οι εκπαιδευτικοί ειδικοτήτων θα πρέπει να συμπληρώσουν ώρες σε άλλα σχολεία, με δεδομένο ότι πλέον θα υπάρχουν λιγότερα τμήματα, ανοίγοντας νέα κενά και προβλήματα. 

Σχολεία στη δευτεροβάθμια εκπαίδευση που ακόμα λείπουν εκπαιδευτικοί ακόμα και σε πανελλαδικώς εξεταζόμενα μαθήματα.

Έτσι αντιλαμβάνεται το υπουργείο την «ορθή διαχείριση  του ανθρώπινου δυναμικού» που ανέφερε σε μακροσκελή του ανακοίνωση πριν λίγες μέρες το Υπ. Παιδείας, με πετσόκομμα των μορφωτικών δικαιωμάτων των παιδιών μας και των αναγκών τους. 

Αφού, δηλαδή, εδώ και χρόνια, επιλέγουν να μην καλύπτουν με μόνιμους εκπαιδευτικούς όλα τα σχολεία και οι διορισμοί μόνιμων υπολείπονται σε αριθμό κατά πολύ σε σχέση με τις πραγματικές ανάγκες, γεγονός που αποδεικνύεται από τον τεράστιο αριθμό αναπληρωτών εκπαιδευτικών, μειώνει τεχνητά και απάνθρωπα τα πραγματικά κενά σε εκπαιδευτικούς, για να κάνει ...οικονομία.

Το Υπουργείο Παιδείας, το Υπουργείο «Προστασίας» του Πολίτη, η Διεύθυνση εκπαίδευσης Α’ Αθήνας και η κυβέρνηση έχουν τεράστιες ευθύνες για την αδιανόητη σημερινή επίθεση της Αστυνομίας.
ΜΗΝ ΔΙΑΝΟΗΘΕΙΤΕ ΝΑ ΞΑΝΑΣΗΚΩΣΕΤΕ ΧΕΡΙ ΣΤΑ ΠΑΙΔΙΑ ΜΑΣ! 

Δίνουμε συνέχεια στον αγώνα για τα μορφωτικά δικαιώματα των παιδιών μας, μαζί τους και μαζί με τους εκπαιδευτικούς στις 6 Νοέμβρη 2025 σε όλη τη χώρα και στην Αθήνα στις 12 το μεσημέρι, στα Προπύλαια.
